**Tiszavasvári Város Önkormányzata**

**Képviselő-testületének**

**324/2019. (VIII.29.) Kt. számú**

**határozata**

**Tájékoztató a „Találkozások tere kialakítása Tiszavasváriban” című pályázatról**

Tiszavasvári Város Önkormányzata Képviselő-testülete a *„Tájékoztató a „Találkozások tere kialakítása Tiszavasváriban” című pályázatról***”** című előterjesztést megtárgyalta **és** az alábbi határozatot hozza:

1. Elfogadja a **Találkozások tere kialakítása Tiszavasváriban”** című **pályázatról szóló tájékoztatót,** a határozat 1. melléklete szerinti tartalommal.

Határidő: azonnal Felelős: Szőke Zoltán polgármester

**Szőke Zoltán Ostorháziné dr. Kórik Zsuzsanna**

**polgármester jegyző**

**Tiszavasvári Város Polgármesterétől**

4440 Tiszavasvári, Városháza tér 4. sz.

Tel.: 42/520–500 Fax.: 42/275–000 e–mail: tvonkph@tiszavasvari.hu

**Tisztelt Képviselő-testület!**

A Képviselő-testület 213/2018 (VII.26.) Kt. számú határozatával döntött a TOP-7.1.1-16-H-029-1 kódszámú, „Találkozások tere” című helyi felhívásra pályázat benyújtásáról.

A **Vasvári Helyi Akciócsoport** (továbbiakban: HACS)által **elfogadott Helyi Közösségi Fejlesztési Stratégia és a helyi felhívás értelmében a projekt helyszínéül a Találkozások Háza szomszédságában található 144 és 145 hrsz.-ú telkek szolgálnak**.

A **pályázati dokumentáció előkészítése során kidolgozásra került** a projekt részletes szakmai tartalma is.

A mintegy 1.800 m2-es területen az alábbi fejlesztések valósulhatnak meg:

* „Fitnesz” park kialakítása, minden korosztály számára használható testedző eszközökkel, pingpong- és sakkasztalokkal,
* „Street Workout” park kialakítása, elsősorban a fiatalabb korosztály számára, teljes testsúlyú edzések megvalósítására alkalmas eszközökkel,
* gumilap, gyöngykavics és térkő burkolatok elhelyezése, szükséges akadálymentesítés megvalósítása,
* csapadékvíz elvezetés, közművek kiváltása és útcsatlakozás kiépítése,
* növényzettelepítés, gyepesítés,
* térfigyelő kamerák kihelyezése,
* utcabútorok, kandeláberek kihelyezése.

Emellett beszerzésre kerül egy 80 m2-es kül- és beltéri mobilszínpad, tetőszerkezettel, hang- és fénytechnikával. A projekt költségvetésének részét képezik a szükséges előkészítési, műszaki tervezési, közbeszerzési, műszaki ellenőri, nyilvánosság biztosításával kapcsolatos és projektmenedzsment költségek.

**A kulcsprojekt és a megvalósítás helyszínének kiválasztásával kapcsolatban az alábbi tájékoztatást adom:**

Tiszavasvári Város Önkormányzata Képviselő-testülete a **170/2016.(V.26.) Kt. számú határozatában kifejezte azon szándékát,** hogy **csatlakozik** a Közösségi szinten irányított városi helyi fejlesztések (CLLD) megvalósítására irányuló **helyi akciócsoportok megnevezésű pályázat keretén belül megalakuló Vasvári Helyi Akciócsoporthoz**. Az Akciócsoport 13 tagja között az Önkormányzat, közszféra és civil szervezetek, valamint vállalkozások kaptak helyet.

A tagok **2016. június 28. napján elfogadták a Helyi Közösségi Fejlesztési Stratégiát** (HKFS) mely alapján **a pályázat 2016. július 4-én benyújtásra került a TOP-7.1.1-16 kódszámú felhívásra, a maximális 500.000.000 forint forrásigénnyel.** A pályázatban 5 beavatkozási terület (művelet) és az egyik területen belül az alábbi 2 kulcsprojekt került kijelölésre:

1. Belváros többfunkciós közösségi tereinek kialakítása, fejlesztése és összekapcsolása
2. Strandfürdő és környéke többfunkciós közösségi tereinek kialakítása, fejlesztése és összekapcsolása

A **2017. augusztus 1-én kelt támogatói döntés értelmében a HKFS megvalósítására és a Helyi Akciócsoport működésére 50%-al csökkentett, 250 millió Ft-os támogatást ítéltek meg**. Ennek megfelelően szükség volt a **HKFS átdolgozására**, melynek **alapján az 1. kulcsprojekt megvalósításával** az önkormányzatnak a „Belváros többfunkciós közösségi tereinek kialakítása, fejlesztése és összekapcsolása - **Találkozások Tere” című kulcsprojekt megvalósítására nyílt lehetősége.**

Az Irányító Hatóság szabályossági vizsgálat keretében **elfogadta a TOP-7.1.1-16-H-029-1 kódszámú, „Találkozások tere” című helyi felhívást**, melyen a **maximálisan igényelhető 85.000.000 Ft, 100%-os támogatást kérelmezte és kapta meg az önkormányzat.**

A **felhívás alapján a projekt helyszíne a Találkozások Háza melletti területen található két, jelenleg magántulajdonban lévő telek lehet**.

A HACS egy **500 millió forintos pályázatra adta be tehát az igényét**, és elviekben az szerepelt a felhívásban, hogy ennek **az összegnek kb. 10 %-át lehet ingatlan vásárlásra is költeni**. Ezért a HACS megalapozottan hagyta jóvá ezt a koncepciót, mivel a pályázatban láttak **fedezetet az ingatlanvásárlásra**. A döntési folyamat során azonban **az 500 millió forintos keretösszeget megfelezték, és végül 250 millió forint támogatást ítéltek meg.** A projekt a 250 millió forintnak a terhére nem enged, csak **minimális, 1,8 millió forintot ingatlan vásárlásra.** 75 millió forintot kulturális programokra kell fordítani, illetve 50 millió forint értékben lehet eszközöket vásárolni, amik a programok megvalósítását segítik elő, mint pl. színpad, hangosítás, amit eddig az önkormányzat jelentős összegekért bérelt.

Mindeközben **ki kellett alakítani** **két kulcsprojektet**. Az **egyik volt a Találkozások Háza melletti tér kialakítása a Találkozások Háza melletti területen található két, akkor magántulajdonban lévő telken**, a **másik pedig a régi gázcseretelep melletti területre szólt. A** **másik kulcsprojekt helyszínéül szolgáló ingatlan** – a régi gázcseretelep melletti terület - a Képviselő-testület **336/2016. (XII.22.) Kt. számú határozatával – értékesítésre került, ezért az kiesett a lehetőségek közül, mint megvalósítható kulcsprojekt.**

**Összegzés:**

**A pályázati előírásoknak a megjelölt ingatlanok feleltek meg.** A **két kulcsprojektből – 2017. augusztusi támogatói döntés értelmében - csak egy lett, a kulcsprojektet nem lehet módosítani és kevesebb pénzből kell gazdálkodni.**

Tehát **ha a fennmaradó 1 kulcsprojekte**t – nevezetesen Találkozások tere kialakítása - **nem valósítja meg** az önkormányzat, akkor **elveszíti a megítélt 250 millió forintos támogatást**.

**A megjelölt ingatlan vonatkozásában 2017. október 25. napján a korábbi városvezető Dr Fülöp Erik ingatlan értékbecslést rendelt meg, mely értékbecslés értelmében a két ingatlan összesen bruttó 25.000.000-Ft értéket képvisel.**

**A korábbi városvezető** - az érintett ingatlanok tulajdonosának elmondása szerint - **szóban megállapodott** - az **egyedüli lehetőségként fennmaradó kulcsprojekt megvalósításául szolgáló - ingatlanok tulajdonosával arról, hogy az ingatlanokat az önkormányzat megvásárolja.**

**2018. szeptember 16. napját követően átadás-átvételi jegyzőkönyv készült a folyamatban lévő ügyekről is, melynek értelmében a jelen projekt megvalósítására nem sok idő maradt. 2018. október 30. napjáig döntést kellett hozni az ingatlanok sorsáról.**

Tájékoztatom a Képviselő-testületet, hogy a jogi eshetőségként fennálló **kisajátítás jogintézménye ekkor már nem volt alkalmazható**, tekintettel az alábbiakra:

**A kisajátítás iránti eljárást megelőzően a kisajátítást kérőnek meg kell kísérelni az érintett ingatlan megvásárlását vagy cserével való megszerzését**. Ennek érdekében az **ingatlan tulajdonosa részére vételi (vagy csere) ajánlatot kell tenni**. **Ennek eredménytelensége esetén van lehetőség a kisajátításra. A vételi ajánlat a jogszabályok alapján értékbecslést követően tehető meg.**

**Mindezek alapján 2018. november 26. napján, az önkormányzati rendeletben foglalt kötelezettségemnek megfelelően újra megrendeltem az értékbecslést, tekintettel arra, hogy az első értékbecslés érvényessége 90 nap volt. Az aktualizált értékbecslés alapján az ingatlanok vételára: 25.000.000 -Ft.**

**Fentieket követően az ingatlanok tulajdonosával a kapcsolatot felvettem, aki tájékoztatott arról, hogy a bruttó 25 millió forintos áron már szóban egyeztetett a korábbi városvezetéssel és az önkormányzat vételi ajánlatát ugyanezen az áron továbbra is el fogja fogadni.**

**A Képviselő-testület,** amikor266/2018. (X.25.) Kt. számú határozatával a **beruházás megvalósítási helyszíneit az alábbiak szerint jóváhagyta:**

4440 Tiszavasvári, Bethlen Gábor utca 1. (hrsz.: 144.)

4440 Tiszavasvári, Bajcsy Zsilinszky utca 2. (hrsz.: 145.)

A megvalósuló **felülépítményeken, beruházáson túl** (jogging park, street workout park, mobilszínpad, park térfigyelő kamerával), a **városkép fejlesztése mellett** a két év alatt a **rendezvények szervezésével kapcsolatos költségeket is ki tudnánk váltani a pályázattal, hiszen ezekre a programokra eddig az önkormányzat költségvetéséből kellett forrást teremteni. Ezek a rendezvények több millió forint megtakarítást jelentenek, önmagában a mobilszínpad bérlése hozzávetőleg évi 2 millió Ft, mely színpad a jövőben bérbe is adható, így bevételt termel.**

**Ezen kívül a projekt keretében jelentős kulturális programok valósulnának meg**, aminek az a célja, hogy hosszútávon **Tiszavasváriban egy újra fellendülő kulturális életet alapozzon meg.**

Kérem tájékoztatásom szíves elfogadását.

Tiszavasvári, 2019. augusztus 28.

**Szőke Zoltán**

**polgármester**